היצר הרע – לא מה שחשבתם

עפ"י סא"ז פרק יב

אם תאמר מפני מה ברא הקב"ה יצר הרע

והלא כבר יש לו תשע מאות ותשעים ותשע אלפים רבבות מלאכי השרת

שמקדשים לשמו הגדול בכל יום

מיציאת החמה עד שקיעת החמה אומרים

(ישע' ו ג) וְקָרָא זֶה אֶל זֶה וְאָמַר קָדוֹשׁ קָדוֹשׁ קָדוֹשׁ י-הוה צְ-בָאוֹת מְלֹא כָל הָאָרֶץ כְּבוֹדוֹ:

ומשקיעת החמה ועד יציאת החמה אומרים

(יחז' ג יב) וַתִּשָּׂאֵנִי רוּחַ וָאֶשְׁמַע אַחֲרַי קוֹל רַעַשׁ גָּדוֹל בָּרוּךְ כְּבוֹד י-הוה מִמְּקוֹמוֹ:

וכי לבשר ודם בא לעובדו שהוא אוכל ומוציא כבהמה

אלא כשנגלה הקב"ה על הר סיני ליתן תורה לעמו

לא נגלה אלא **באחד** וממאתים וארבעים ושמונה שלפניו

שנאמר (תהי' סח יח) רֶכֶב אֱ-לֹהִים רִבֹּתַיִם אַלְפֵי שִׁנְאָן אֲ-דֹנָי בָם סִינַי בַּקֹּדֶשׁ:

הן משרתין אתו

משלו משל למה הדבר דומה

למלך בשר ודם שהיו לו עבדים והיו יושבין מעבר לחומה של ברזל

והיה המלך מכריז ואומר כל מי **שאוהב** אותי **יעלה** בחומה של ברזל ויבא אצלי

ומי ~~שהוא~~ [הגהה: שלא] **עולה** בחומה של ברזל הוא **ירא** את המלך

ומי **שעולה** בחומה של ברזל הוא **אוהב** את המלך

אם **עלו** הרי הן **אוהבין** אותו

או שלא **עלו** היה אומר איזה מהן חביב אלא אותן **שעלו**

ומה שכרן

(שמות כד יז) וּמַרְאֵה כְּבוֹד י-הוה כְּאֵשׁ אֹכֶלֶת בְּרֹאשׁ הָהָר לְעֵינֵי בְּנֵי יִשְׂרָאֵל:

אבל הצדיקים מה נאמר בהן

(שופ' ה לא) כֵּן יֹאבְדוּ כָל אוֹיְבֶיךָ י-הוה וְאֹהֲבָיו כְּצֵאת הַשֶּׁמֶשׁ בִּגְבֻרָתוֹ וַתִּשְׁקֹט הָאָרֶץ אַרְבָּעִים שָׁנָה:

מה שאין כן במלאכי השרת יפה כחו של בעל הבית שיפה כתר עבדיו ככתרו

**שאלה**

**אם תאמר מפני מה ברא הקב"ה יצר הרע** – יצר הרע הוא חלק מכח רוחני "שלילי" שנמצא בעולם היצירה-המלאכים, והורד לעולם העשיה-בני אדם, לשכון בלבו של אדם, לאתגר אותו לבחור בדרך/במעשה רע.

זה מעורר שאלה כפולה:

1. הקב"ה רוצה בעבודת המלאכים בעולם היצירה, אז למה לצרף אליהם כח יצרי-שלילי?

2. הקב"ה רוצה בעבודת האדם ה"אלוקי", אז מה טעם להכניס בלבו כח יצרי שלילי שמנמיך אותו לדרגת בהמה "שמכניסה ומוציאה".

**תשובה** ביחס למלאכים

**והלא כבר יש לו תשע מאות ותשעים ותשע אלפים רבבות מלאכי השרת שמקדשים לשמו הגדול** – והרי במקבילות (סא"ר פרקים: ו יז לא) כתוב **496** (גימטריה מלכות)?

נראה להבין כך:

496 זה פעמיים 248 (ר' להלן), שני מחנות מלאכים מימין ומשמאל לכסא הכבוד[[1]](#footnote-1).

פעמיים 496 זה **992**, ארבע מחנות מלאכים סובבים את הכסא והמרכבה[[2]](#footnote-2),

ועוד 7 שמותיו של היצר הרע[[3]](#footnote-3), הרי **999**.

**מיציאת החמה עד שקיעת החמה אומרים"** וכו' – ההסבר כתוב במקבילות ואכמ"ל.

הקב"ה ביקש לברוא עולם שיונהג עפ"י מידת הדין והגבורה, ולפי זה ברא את שבעה מלאכי דין וגבורה הנ"ל. כשראה שהעולם יקרוס, הוא "הטביע" את שבעת המלאכים ב-992 מלאכי רחמים[[4]](#footnote-4), ס"ה 999 מלאכים.

המלאך ה-1000 הוא מלאך עם שני פנים, פן של יצה"ר, שליח 7 מלאכי הדין[[5]](#footnote-5), ופן של יצר טוב[[6]](#footnote-6), שליח 992 מלאכי הרחמים. שני היצרים שוכנו בלב האדם[[7]](#footnote-7).

על המלאך- היצר הטוב, האחד מני אלף[[8]](#footnote-8), נאמר באיוב:

(איוב לג כג) אִם יֵשׁ עָלָיו **מַלְאָךְ** מֵלִיץ **אֶחָד מִנִּי אָלֶף** לְהַגִּיד לְאָדָם יָשְׁרוֹ:

**תשובה** ביחס לישראל

**אלא כשנגלה הקב"ה על הר סיני ליתן תורה לעמו לא נגלה אלא באחד וממאתים וארבעים ושמונה שלפניו** – במעמד הר סיני, הקב"ה ירד עם 4 מחנות של 248 אלפי רבבות של מלאכים (ר' סא"ר פרק כב) ס"ה 992 מלאכי רחמים, ועוד "אחד" היצר הטוב בלב ישראל:

(סא"ז ח) התחיל הקב"ה לדבר עמו דברי תנחומים ואמר לו כשנגליתי ליתן להם תורה על הר סיני לא נגלו עמי אלא **מלאכי השרת שהן רוצין בטובתן** [**של ישראל**]

המספר 248 נרמז בפסוק על מעמד הר סיני:

(תהי' סח יח) **רֶכֶב** אֱ-לֹהִים רִבֹּתַיִם אַלְפֵי שִׁנְאָן אֲ-דֹנָי בָם סִינַי בַּקֹּדֶשׁ:

רֶכֶב בגימטריה 222 ועוד 26 גימטריה שם הויה, ס"ה 248 (ר' סא"ר פרק כב).

התוכנית היתה, שבמעמד הר סיני יודחו שבעת מלאכי הדין שלמעלה, ועם קבלת הלוחות יבוטל גם היצה"ר מישראל למטה, אבל ה"צד האחר" נלחם על מעמדו והצליח, ע"י החטאת ישראל בעגל, כמו שכתוב בסא"ז פרק ד. התכנית התבטלה, אבל לא לגמרי, לישראל ניתנו הלוחות השניים, שבאמצעותם יש להם כח להתגבר על כוחו של הסטרא אחרא.

המחבר מסביר באמצעות משל, שהמציאות של יצה"ר נותנת ליהודי סיכוי להיות בדרגה רוחנית מעל למלאכים.

**מלך בשר ודם שהיו לו עבדים והיו יושבין מעבר לחומה של ברזל** –

היצר הרע הוא חומת ברזל בלתי עבירה בין האדם מישראל לקב"ה[[9]](#footnote-9).

**והיה המלך מכריז ואומר כל מי שאוהב אותי יעלה בחומה של ברזל ויבא אצלי** –

ע"י אהבת-המלך, העבד רץ לעלות בחומה ולבוא אל המלך.

**ומי** ~~שהוא~~ [הגהה: **שלא] עולה בחומה של ברזל הוא ירא את המלך** –

מי שירא את המלך מקורקע ב"שב ואל תעשה", הוא לא יעלה בחומה.

**ומי שעולה בחומה של ברזל הוא אוהב את המלך** –

אם ראית מישהו שעלה בחומה, אתה יודע שהוא אוהב את המלך.

**אם עלו הרי הן אוהבין אותו או שלא עלו היה אומר איזה מהן חביב אלא אותן שעלו** –

מי חביב על המלך, הירא אותו או האוהב אותו? הקב"ה אוהב את אוהביו הקרובים אליו.

שכרו של **ירא ה'** שהוא **רואה**, רואה אש אלוקית, כמו שראו ישראל בעומדם בתחתית הר סיני:

(שמות כד יז) וּמַרְאֵה כְּבוֹד י-הוה כְּאֵשׁ אֹכֶלֶת בְּרֹאשׁ הָהָר לְעֵינֵי בְּנֵי יִשְׂרָאֵל:

שכרו של **הצדיק-האוהב** שעלה בהר, שהוא קורן אור כשמש, קורן אש אלוקית, כמשה רבנו:

(שופ' ה לא) כֵּן יֹאבְדוּ כָל אוֹיְבֶיךָ י-הוה **וְאֹהֲבָיו כְּצֵאת הַשֶּׁמֶשׁ בִּגְבֻרָתוֹ** וַתִּשְׁקֹט הָאָרֶץ אַרְבָּעִים שָׁנָה:

**מה שאין כן במלאכי השרת יפה כחו של בעל הבית שיפה כתר עבדיו ככתרו** –

המלאך הוא מהות של אש-אור, אבל הוא ירא מאש אלוקית, ולא קורן אור עצמוני, מכאן שאדם אוהב ה' גדול ממלאך.

הקטע התחיל בפחיתות של האדם שהוא כבהמה בגלל גופו,

ומסיים במעלה של האדם על המלאכים בגלל נשמתו.

בהקבלה, בסא"ר יג המחבר מדבר על היצה"ר המציאותי:

אף במקום אחר נתחרט הקב"ה **ביצר הרע** אמר וכי מה ~~שבר~~ [ונציה: שכר] עשיתי וחרטתי ממנו שבראתי אותו בעולמי שנאמר (קהלת י יא) אִם יִשֹּׁךְ הַנָּחָשׁ בְּלוֹא לָחַשׁ וְאֵין יִתְרוֹן לְבַעַל הַלָּשׁוֹן: באותה שעה נפתח להם פתח רחמים לפושעי ישראל לקבלן בתשובה ולומר לפניו רבונו של עולם גלוי וידוע לפניך ברחמיך הרבים קבלינו בתשובה שלימה לפניך

בסא"ר טז המחבר מדבר על היצה"ר הפוטנציאלי:

וכן היתה שמחה לשלשה דברים הללו מלאך המות **ויצר הרע** וישיבת בית הכסא

הארה

המילה שֶּׁמֶשׁ מורכבת מ: שמ-מש, שֵׁם זה דבר חשוב וקבוע, מש זה דבר שזז ונע ממקומו[[10]](#footnote-10).

המסה של השֶּׁמֶשׁ לעומת כל המסה שבמערכת שלה היא בערך ביחסיות שהוזכרה לעיל, 999 לעומת 1[[11]](#footnote-11)! **שבעה-שמונה** כוכבי לכת נעים סביבה[[12]](#footnote-12), תנועה שהיא תוצאה של שני כוחות מנוגדים, כח המשיכה של הכבידה ("אהבה") וכח התנועה-"הבריחה" של הכוכב ("יראה").

המודל הזה חוזר על עצמו ברמה אחת מתחת: ירחים סביב כוכבי לכת,

וברמה אחת מעל: מערכת השמש בגלקסיית שביל החלב היא כ"כוכב" שנע במסלול סביב מרכז הגלקסיה, וכן הלאה והלאה בצבירי-על.

כל זה דימוי להבין: **המלאך** הוא ככוכב[[13]](#footnote-13) לכת שאורו אור חוזר מאור הקב"ה, והוא נע במסלול רצוא ושוב[[14]](#footnote-14) סביב האלוקות כביכול. **הנשמה** היא חלק אלוק, היא ככוכב-שֶּׁמֶשׁ שקורן אור עצמי, ומרתק אליו כוכבים שנעים סביבו.

בעולם התחתון הת"ח הצדיק "אדם נשמתי", הוא "שֶּׁמֶשׁ", שבנ"א משרתים אותו, בעולם העליון

הוא "שֶּׁמֶשׁ", שמלאכים משרתים אותו![[15]](#footnote-15)

1. (מ"א כב יט) וַיֹּאמֶר לָכֵן שְׁמַע דְּבַר י-הוה רָאִיתִי אֶת י-הוה יֹשֵׁב עַל כִּסְאוֹ וְכָל צְבָא הַשָּׁמַיִם עֹמֵד עָלָיו **מִימִינוֹ וּמִשְּׂמֹאלוֹ**: [↑](#footnote-ref-1)
2. (יחז' א ה) וּמִתּוֹכָהּ דְּמוּת **אַרְבַּע** חַיּוֹת וְזֶה מַרְאֵיהֶן דְּמוּת אָדָם לָהֵנָּה: (מלבי"ם) ומתוכה דמות ארבע חיות - כבר הודיעונו הצופים במראות אלהים כי **ארבע מחנות מלאכים סובבים את הכסא**, וסימנך מרכבו **ארגמן** (אוריאל רפאל, גבריאל, מיכאל, נוריאל) [↑](#footnote-ref-2)
3. שֵׁם זה מהות. (סוכה נב א) דרש רבי עוירא ואיתימא רבי יהושע בן לוי שבעה שמות יש לו ליצר הרע הקדוש ברוך הוא קראו **רע** שנאמר כי יצר לב האדם רע מנעוריו משה קראו **ערל** שנאמר ומלתם את ערלת לבבכם דוד קראו **טמא** שנאמר לב טהור ברא לי אלהים מכלל דאיכא טמא שלמה קראו **שונא** שנאמר אם רעב שנאך האכילהו לחם ואם צמא השקהו מים כי גחלים אתה חותה על ראשו וה' ישלם לך אל תקרי ישלם לך אלא ישלימנו לך ישעיה קראו **מכשול** שנאמר סולו סולו פנו דרך הרימו מכשול מדרך עמי יחזקאל קראו **אבן** שנאמר והסרתי את לב האבן מבשרכם ונתתי לכם לב בשר יואל קראו **צפוני** שנאמר ואת הצפוני ארחיק מעליכם [↑](#footnote-ref-3)
4. (בתי מדרשות א' ילמדנו ברא' א) ... כשברא הקדוש ברוך הוא את עולמו בראו במדת הדין שנאמר בראשית ברא א-להים ולא עמד עד ששתף עמו מדת רחמים שנאמר ביום עשות יי א-להים ארץ ושמים (ברא' ב ד) ...

(ב"ר יב טו) ה' אלהים למלך שהיו לו כוסות ריקים אמר המלך אם אני נותן לתוכן חמין הם מתבקעין צונן הם מקריסין ומה עשה המלך ערב חמין בצונן ונתן בהם ועמדו כך אמר הקב"ה אם בורא אני את העולם במדת הרחמים הוי חטייה סגיאין במדת הדין היאך העולם יכול לעמוד אלא הרי אני בורא אותו במדת הדין ובמדת הרחמים והלואי יעמוד: [↑](#footnote-ref-4)
5. כמו שנאמר על היצה"ר: (ב"ב טז א) ויאמר ה' אל השטן השמת לבך אל עבדי איוב כי אין כמוהו בארץ וגו' ועודנו מחזיק בתומתו ותסיתני בו לבלעו חנם ... במתניתא תנא יורד ומתעה ועולה ומרגיז נוטל רשות ונוטל נשמה [↑](#footnote-ref-5)
6. (יערות דבש חלק ראשון דרוש ז) ... וכפי הנראה מגמ' וביחוד חכמי אמת אומרים, כי יצר הרע הוא מלאך רע באמת מסטרא דס"מ והמון חילותיו אשר שוכן באדם ומסית לו לעבור פי ה', ולולי הוא היה הגוף כרוך אחר נשמה כעגלה אחר מנהיגה, ולמול זה נתן ה' **יצר טוב שהוא מלאך טוב** לשומרו לבל יפול בלכד יצר הרע, זה מושך לכאן וזה לכאן, ואשרי אדם יבחר ויקרב יצר טוב, כי אז טוב לו, ואמרו בגמ' [קידושין פא.] להדיא חזי דאנא בשרא ואת נורא, וכהנה יתר ספורים המורים על זה שהוא מלאך רע באמת. [↑](#footnote-ref-6)
7. כביכול, גם בלבו של הקב"ה יש 992 מלאכי "יצר טוב", ו-7 מלאכי "יצר רע":

(יומא סט ב) ...דאמר רבי יהושע בן לוי למה נקרא שמן אנשי כנסת הגדולה שהחזירו עטרה ליושנה אתא משה אמר האל הגדול הגבור והנורא אתא ירמיה ואמר נכרים מקרקרין בהיכלו איה נוראותיו לא אמר נורא אתא דניאל אמר נכרים משתעבדים בבניו איה גבורותיו לא אמר גבור אתו אינהו ואמרו אדרבה **זו היא גבורת גבורתו שכובש את יצרו** **שנותן ארך אפים לרשעים** ואלו הן נוראותיו שאלמלא מוראו של הקדוש ברוך הוא היאך אומה אחת יכולה להתקיים בין האומות ורבנן היכי עבדי הכי ועקרי תקנתא דתקין משה אמר רבי אלעזר מתוך שיודעין בהקדוש ברוך הוא שאמתי הוא לפיכך לא כיזבו בו:

(ליקוטי מוהר"ן עב) הגהה - **וְגַם לְמַעְלָה (כִּבְיָכוֹל) אֶצְלוֹ יִתְבָּרַךְ מָצִינוּ בְּחִינַת יֵצֶר הָרָע** הַנַּ"ל כְּמוֹ שֶׁדָּרְשׁוּ רַבּוֹתֵינוּ, זִכְרוֹנָם לִבְרָכָה (ב"ר י"ב וּמוּבָא בְּפֵרַשִׁ"י): בַּתְּחִלָּה עָלָה בְּמַחֲשָׁבָה לִבְרֹא אֶת הָעוֹלָם בְּמִדַּת הַדִּין, שֶׁזֶּה בְּחִינַת יֵצֶר הָרָע כַּנַּ"ל, וְאַחַר - כָּךְ כִּבְיָכוֹל שָׁבַר הַיֵּצֶר הָרָע, וְשִׁתֵּף מִדַּת רַחֲמִים וְכוּ'. וּמִזֶּה הַכֹּחַ נִשְׁתַּלְשֵׁל וְנִמְשַׁךְ כֹּחַ לְמַטָּה לְשַׁבֵּר אֶת הַיֵּצֶר הָרָע, כִּי לוּלֵא זֹאת לֹא הָיָה כֹּחַ לְשַׁבֵּר הַיֵּצֶר הָרָע: וְכֵן מְבֹאָר לָשׁוֹן זֶה בַּגְּמָרָא (יוֹמָא ס"ט:) שֶׁאָמְרוּ שָׁם 'זוֹ הִיא גְּבוּרַת גְּבוּרָתוֹ שֶׁכּוֹבֵשׁ אֶת יִצְרוֹ, שֶׁנּוֹתֵן אֶרֶךְ אַפַּיִם לָרְשָׁעִים'. נִמְצָא מְבֹאָר שָׁם עִנְיָן הַנַּ"ל, שֶׁמַּה שֶּׁהַשֵּׁם יִתְבָּרַךְ כּוֹבֵשׁ מִדַּת הַדִּין וּמַאֲרִיךְ אַפּוֹ, הוּא בְּחִינַת שְׁבִירַת הַיֵּצֶר הָרָע אֶצְלוֹ יִתְבָּרַךְ (ד), וְעַיֵּן בַּזֹּהַר בְּכַמָּה מְקוֹמוֹת. שָׁם מוּבָן וּמְבֹאָר, שֶׁבְּחִינַת מִדַּת הַדִּין הוּא (שֹׁרֶשׁ) (ה) בְּחִינַת הַיֵּצֶר הָרָע: [↑](#footnote-ref-7)
8. (שבת לב א) ... ואלו הן פרקליטין של אדם תשובה ומעשים טובים ואפילו תשע מאות ותשעים ותשעה מלמדים עליו חובה ואחד מלמד עליו זכות ניצול שנאמר אם יש עליו מלאך מליץ אחד מני אלף להגיד לאדם ישרו ויחננו ויאמר פדעהו מרדת שחת וגו': רבי אליעזר בנו של רבי יוסי הגלילי אומר אפילו תשע מאות ותשעים ותשעה באותו מלאך לחובה ואחד לזכות ניצול שנאמר מליץ אחד מני אלף: [↑](#footnote-ref-8)
9. (סוכה נב ב) תנא דבי רבי ישמעאל אם פגע בך מנוול זה משכהו לבית המדרש אם אבן הוא נימוח **אם ברזל הוא מתפוצץ** אם אבן הוא נימוח דכתיב הוי כל צמא לכו למים וכתיב אבנים שחקו מים אם ברזל הוא מתפוצץ דכתיב הלא כה דברי כאש נאם ה' וכפטיש יפוצץ סלע (רש"י) מנוול זה - יצר הרע: [↑](#footnote-ref-9)
10. המילה שמש כתובה בתנ"ך כמעט תמיד בהקשר לתנועתה: בא, יצא, זרח, עמד. לעומת התואר חמה ומאור בהקשר למהותה [↑](#footnote-ref-10)
11. עפ"י חישובים מדעיים, מסת השמש מהווה 99.86% מכלל מסת המערכת שלה.

מודל תואם ברמת המיקרו הוא האטום, שסביב הגרעין שלו נעים אלקטרונים, מסת הגרעין היא 99.98% ממסת האטום [↑](#footnote-ref-11)
12. שבעה כוכבים לכת ועוד כוכב ארץ, ס"ה שמונה: כוכב-חמה נוגה ארץ מאדים צדק שבתאי אורנוס נפטון.

"שבעה כוכבים" שמוזכרים בזוהר ובספר יצירה, הם כוכבים שחגים סביב ארץ: (ספר יצירה ד ז): שבעה כוכבים בעולם: שבתאי צדק מאדים חמה נוגה כוכב לבנה (שצ"מ חנכ"ל). [↑](#footnote-ref-12)
13. משמעות המילה כוכב היא אור בר-כיבוי, להבדיל מאור אלוקי, ההגה כב פרושו משיכה לתוך דבר

(יחז לב ז) וְכִסֵּיתִי **בְכַבּוֹתְךָ** שָׁמַיִם וְהִקְדַּרְתִּי אֶת **כֹּכְבֵיהֶם** שֶׁמֶשׁ בֶּעָנָן אֲכַסֶּנּוּ וְיָרֵחַ לֹא יָאִיר אוֹרוֹ: [↑](#footnote-ref-13)
14. (יחז' א יג) וּדְמוּת הַחַיּוֹת מַרְאֵיהֶם כְּגַחֲלֵי אֵשׁ בֹּעֲרוֹת כְּמַרְאֵה הַלַּפִּדִים הִיא מִתְהַלֶּכֶת בֵּין הַחַיּוֹת וְנֹגַהּ לָאֵשׁ וּמִן הָאֵשׁ יוֹצֵא בָרָק: (יד) וְהַחַיּוֹת **רָצוֹא וָשׁוֹב** כְּמַרְאֵה הַבָּזָק: [↑](#footnote-ref-14)
15. (בתי מדרשות ח"ב מדרש אלפא ביתות מסכת שטן) לעתיד לבא...**לכל צדיק וצדיק נותן לו שס"ה מלאכי השרת לשמש ורצים כעבדים לפניו ולאחריו** שנאמר (ישע' מט ז) מלכים יראו וקמו וגו' אל תקרא מלכים אלא מלאכים מלאכי השרת שרים שרי עליונים [↑](#footnote-ref-15)